‘Ontvoerder’ vas toe sy losprys wou onttrekArgieffoto ‘n Vrou is Woensdag in Burgersfort in Limpopo in hegtenis geneem in verband met die ontvoering van ‘n 10-jarige seun. “Die seun is Dinsdagmiddag omstreeks 16:00 naby sy huis in Vergelegen ontvoer deur ‘n man wat padaanwysings wou gehad het,” het kol. Ronel Otto, woordvoerder van die polisie, gesê. “’n Paar uur nadat die seun ontvoer is, het die ouers ‘n teksboodskap ontvang waarin ‘n losprys van R10 000 vir die seun geëis is.” Die seun se ouers het die polisie in kennis gestel en ‘n reëling is getref dat die geld in die bankrekening, wat deur die ontvoerder verskaf is, inbetaal word. “Die polisie het die vrou by ‘n kitsbank in Burgersfort aangekeer toe sy geld uit die rekening wou onttrek.” Die seun is ongedeerd naby die kitsbank aangetref en die polisie is op soek na ‘n tweede verdagte.